**Edward Geary Lansdale** (6. helmikuuta 1908 – 23. helmikuuta 1987) oli yhdysvaltalainen kenraali. Hänen tunnetuimpia ansioitaan olivat osallisuus perutussa suunnitelmassa Kuuban johtaja Fidel Castron syrjäyttämiseksi vallasta (operaatio Mongoose) ja neuvonantajana toimiminen kommunismin vastaisissa sotilasoperaatioissa Filippiineillä ja Etelä-Vietnamissa.

Elämä
-----

Lansdale syntyi Detroitissa 6. helmikuuta 1908. Hänen vanhempansa olivat Henry Lansdale ja Sarah Frances Phillips. Hän valmistui Kalifornian yliopistosta Los Angelesissa ja toimi mainosalalla, kunnes liittyi armeijaan vuonna 1943. Toisen maailmansodan aikana hän palveli myös OSS:n palveluksessa. Vuonna 1947 hän jätti armeijan majurina ja liittyi samana vuonna ilmavoimiin kapteenina.

Vuosien 1950 ja 1954 välillä Lansdale toimi neuvonantajana Filippiinien hallitukselle Hukbalahap-kapinallisia kukistettaessa. Kapinallisten häviön jälkeen Lansdale toimi Etelä-Vietnamissa CIA:n palkollisena järjestämässä presidentti Ngô Đình Diệmin hallintoa.

Vuonna 1961 Lansdale sai väitetysti presidentti John F. Kennedyltä määräyksen laatia suunnitelma Fidel Castron vallasta syöksemiseksi. Hänen mukaansa suunnitelma ei ollut ollut toteutettavissa, sillä se olisi vaatinut kuubalaisten pakolaisten värväämistä kansannousun aikaansaamiseksi Kuubassa, eikä ryhmää tätä varten oltu muodostettu. Hän jäi eläkkeelle ilmavoimista vuonna 1963, mutta toimi avustajana Yhdysvaltain suurlähettiläille Henry Cabot Lodgelle ja Ellsworth Bunkerille Etelä-Vietnamissa vuoteen 1968 asti.

Lansdale oli mahdollinen esikuva Graham Greenen kirjan *Hiljainen amerikkalainen* Alden Pylen hahmolle, sekä Eugene Burdickin ja William Ledererin kirjan *The Ugly American* eversti Edwin Hillendalen hahmolle. Oliver Stonen elokuvan *JFK – avoin tapaus* "kenraali Y" -hahmo on mahdollisesti myös saanut inspiraationsa Lansdalesta.

Lähteet
-------

1. 1 2 3 4  EDWARD LANSDALE DIES AT 79; ADVISER ON GUERRILLA WARFARE.  *The New York Times*, 24.2.1987, s. 1. Artikkelin verkkoversio.  (englanniksi)
2. 1 2 3  Barnes, Bart: EDWARD LANSDALE, PROTOTYPE FOR 'UGLY AMERICAN,' DIES *The Washington Post*.  24.2.1987. Viitattu 16.5.2018. (englanniksi)
3. ↑  Reed, John: Foreign policy lessons from psy-ops pioneer Edward Lansdale *The Financial Times*.  9.1.2018. Viitattu 16.5.2018. (englanniksi)

Kirjallisuutta
--------------

* Currey, Cecil B.: *Edward Lansdale: The Unquiet American*. Houghton Mifflin, 1988. ISBN 978-0395385104. (englanniksi)
* Lansdale, Edward: *In the Midst of Wars: An American's Mission to Southeast Asia*. 2. painos. Fordham University Press, 1991. ISBN 978-0823213146. (englanniksi)
* Boot, Max: *The Road Not Taken: Edward Lansdale and the American Tragedy in Vietnam*. Liveright, 2018. ISBN 978-0871409416. (englanniksi)

Aiheesta muualla
----------------

* vietnamwar.net (Arkistoitu – Internet Archive)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Alankomaat

 |
|  |
| Muut | 
* NARA
* SNAC
* IdRef

 |

 |